Raja Ravi Varma

Radža Ravis Varma (, , , 1848 m. balandžio 29 d. – 1906 m. spalio 2 d.) – Indijos dailininkas, tapęs indų mitinius siužetus europietiškojo realizmo maniera. Vienas pirmųjų Indijos dailininkų, pradėjęs tapyti aliejiniais dažais ir įvaldęs litografinės reprodukcijos meną.

Gimė aristokratų šeimoje Kilmanūro rūmuose, Travankoro kunigaikštystėje (dabartinė Kerala). Nuo mažumės domėjosi piešimu, kreida ir anglimi paišė ant šeimos vilos sienų. Jo dėdė Radža Radža Varma irgi buvo menininkas, todėl ėmė mokyti savo sūnėną piešimo. Būdamas 13–14 metų Radža Ravis Varma pakviestas į Travankoro rūmus pas valdovą Ailjamą Thirunalį, kur gavo galimybę mokytis iš geriausių rūmų dailininkų. Ravis Varma susidomėjo tapyba aliejiniais dažais, tačiau vienintelis rūmų menininkas, mokėjęs jais tapyti, Ramasvamis Naidū, atsisakė išmokyti šio meno, matyt, prisibijodamas galimos konkurencijos. Vėliau jis slapčia gavo pamokų iš Naidū mokinio Arumughamo Pilajaus bei iš 1868 m. į rūmus atvykusio danų-britų menininko Teodoro Jenseno.

Radža Ravis Varma profesionalaus menininko karjerą pradėjo 1870 m., gavęs užsakymą nutapyti vienos šeimos iš Kalikuto portretą. Vėliau nutapė valdovo Thirunalio ir jo žmonos portretus, už tai paskirtas Trivandrumo rūmų dailininku. Kitais metais už tapybos darbus „Nairų moteris, puošianti plaukus“ ir „Tamilų moteris, grojanti sarabatu“ apdovanotas gubernatoriaus auksiniu medaliu. Po to, bei jo darbus įvertinus Vienos parodoje, daug Indijos didikų bei vietos britų šeimų pradėjo kreiptis į Varmą, kad šis nutapytų jų portretus.

Greta portretų užsakymų, Radža Ravis Varma nutapė daug darbų indų mitologijos tematika – siužetų iš Mahabharatos, Ramajanos, indų dramaturgo Kalidasos veikalų, puranų. Jis panaudojo europietiškas perspektyvos technikas, kad indų dievybes ir mitų herojus atvaizduotų tikroviškai. Ravis Varma daug dėmesio skyrė moterų vaizdavimui, kruopščiai perteikė jų papuošalus, sarius. 1893 m. 10 Radžos Ravi Varmos piešinių išsiųsta į Pasaulinę Kolumbo parodą Čikagoje, kur dailininkas pelnė 2 aukso medalius.

1894 m. Radža Ravis Varma atidarė litografijų spaustuvę, kur jo piešinių pagrindu pradėtos spausdinti oleografijos (spaudiniai ant drobės, primenantys tapybos darbus), kad darbus galėtų įsigyti ir paprasti žmonės. Vėliau spaustuvę perpirko vokiečių spaustuvininkas, Ravio Varmos piešinius pradėjęs spausdinti ir ant kalendorių, degtukų dėžučių ir kt. prekių. Radžio Ravi Varmos dievybių, herojų atvaizdai tapo plačiai atpažįstami visuomenėje. Jo darbai ir motyvai plačiai naudoti kino pramonėje, komiksuose, literatūroje, reklamoje. Tiesa, dailininkas susilaukė ir nemažai kritikos už atvaizdų „suvulgarinimą“, perdėtą erotizavimą, stereotipiškumą.

 Radžos Ravi Varmos darbai 

 Šaltiniai 

Kategorija:Indijos menininkai
Kategorija:Tapytojai